Ivan Jakovčić

**Ivan Jakovčić** (Poreč, 15. novembar 1957) hrvatski je političar i privrednik. Župan je Istarske županije od 2001. godine. Predsednik je Istarskog demokratskog sabora (IDS) od 1991. godine.

Bio je ministar evropskih integracija u Vladi Ivice Račana. Za istarskog župana izabran je 2001, 2005. i 2009. godine. Za predsednika IDS-a biran je šest puta što ga čini političarom koji je najduže bio na čelu stranke u Hrvatskoj od uvođenja višestranačkog sistema. U Skupštini evropskih regija obavlja više različitih funkcija od 1994. godine.

## Biografija
Osnovnu i srednju školu završio je u Poreču. Diplomirao je 1980. godine na Fakultetu za spoljnu trgovinu Univerziteta u Zagrebu. Nakon završetka fakulteta počeo je 1981. godine na poslovima koji su bili vezani uz izvoz i marketing u pazinskoj firmi „Pazinka“.

### Preduzetnička karijera
Privatnim preduzetništvom počeo se baviti u Austriji 1987. godine, da bi nakon dve godine isto nastavio u Hrvatskoj. Ulaskom u politiku ugasio je ove aktivnosti.

#### Juniperus
U julu 2011. godine u Grožnjanu osnovao je firmu "Juniperus“. Firma je registrovana za razne oblike turističkih usluga, kao i za trgovinu, posredovanje u poslovanju nekretninama, iznajmljivanje vlastitih nekretnina, pa i turističke usluge u ostalim oblicima ponude. Firma je kupila selo Sveti Juraj (Opština Grožnjan) gde razvija turističku ponudu.

Firma zajedno sa hrvatskom kompanijom "Jamnica" proizvodi vezalkoholno piće *Đineta*.

### Politički angažman u Hrvatskoj
U politiku ozbiljnije ulazi 1991. godine kada biva izabran za predsednika Istarskog demokratskog sabora (IDS), regionalne stranke u Istarskoj županiji. Od tada je neprekidno predsednik te stranke.

Na parlamentarnim izborima 1992. godine prvi put je izabran u Hrvatski sabor. U ovom mandatu bio je član Odbora za spoljnu politiku, Odbora za unutarnju politiku i nacionalnu sigurnost, Odbora za izbor, imenovanja i administrativne poslove i Izvršnog odbora Nacionalne grupe Hrvatskog sabora pri Interparlamentarnoj uniji.

Na lokalnim izborima 1993. godine izabran je u Skupštinu Istarske županije. U ovom mandatu bio je predsednik Odbora za međužupanijske i međuregionalnu saradnju te odbora za odnose s iseljeništvom.

Na parlamentarnim izborima 1995. godine drugi put je izabran za poslanika u Saboru. U ovom mandatu bio je član Odbora za spoljnu politiku, Odbora za unutarnju politiku i nacionalnu sigurnost, Odbora za izbor, imenovanja i administrativne poslove i Odbora za međuparlamentarnu saradnju.

Na lokalnim izborima 1997. godine ponovo je izabran u Skupštinu Istarske županije.

Na parlamentarnim izborima 2000. godine po treći put je izabran za poslanika u Saboru. Saborski mandat je stavio u mirovanje gde ga je zamenio stranački kolega Valter Poropat. Nakon izbora IDS ušao u koaliciju sa Socijaldemokratskom partijom Hrvatske, Hrvatska narodna stranka i Hrvatskom socijalno-liberalnom strankom te još nekoliko stranaka. Jakovčić je tada ušao u hrvatsku vladu SDP-ovog premijera Ivice Račana i našao se na čelu novoosnovanog Ministarstva evropskih integracija. Međutim, na toj poziciji nije ostao dugo jer je IDS izašao iz vlade.

Na lokalnim izborima 2001. godine po treći put je izabran u Skupštinu Istarske županije. Nakon ostavke u Račanovoj vladi kandidirao se za istarskog župana. Na izborima odnosi pobedu.

Na parlamentarnim izborima 2003. godine po četvrti put je izabran za poslanika u Saboru. Ponovo je, u petom sazivu Sabora, mandat stavio u mirovanje gde ga je isto zamenio Valter Poropat.

Na lokalnim izborima 2005. godine je drugi put izabran za istarskog župana.

Na parlamentarnim izborima 2007. godine po peti put je izabran za poslanika u Saboru. U šestom sazivu Sabora mandat je stavio u mirovanje gde ga je zamenio stranački kolega Marin Brkarić.

Na lokalnim izborima 2009. godine prvi put su se župani birali neposrednim glasanjem. Jakovčićevu kandidaturu za istarskog župana pored njegove stranke podržali su SDP i HNS. Sa 59,2% osvojenih glasova u drugom krugu pobedio je nezavisnog kandidata Plinija Kukurina te po treći put izabran za župana.

Godine 2010. je sklopio predizborni sporazum IDS-a sa SDP-om, HNS-om i Hrvatskom strankom penzionera poznat kao Kukuriku koalicija. Taj blok je na parlamentarnim izborima 2011. godine osvojio apsolutnu većinu u Saboru i formirao vladu s SDP-ovim premijerom Zoranom Milanovićem. Jakovčić je po šesti put izabran za poslanika u Sabor. U sedmom sazivu Sabora mandat stavio u mirovanje gde ga je zamenio stranački kolega Đovani Sponca.

Na predstojećim izborima za Evropski parlament u Hrvatskoj Jakovčić ide sa nezavisnom listom "Evropa za sve“.

### Politički angažman u Evropi
Članom Skupštine evropskih regija postaje 1994. godine. Naredne 1995. godine postaje član političkog biroa ove Skupštine, da bi 1997. godine izabran je za potpredsednika Skupštine. Funkciju predsednika Komisije 2 za obavljao je od 1998. do 1999. godine, a predsednika Komisije A za istočno-zapadnu saradnju od 1999. – 2000. godine. Zamenika predsednika Skupštine bio je od 2003 – 2007. u dva mandata. Za pridruženog člana Prezidijuma imenovan je 2006. godine, da bi dve godine kasnije (2008.) imnovan počasnim članom Prezidijuma.

Za privremenog predsednika Jadranske evroregije imenovan je 2005. godine, da bi u junu 2006. godine izabran za prvog privremenog predsednika. Predsednički mandat u trajanju od dve godine potvrđen 21. septembra 2007. godine u albanskom Skadru.

Prilikom osnivanja Instituta regija Evrope u jesen 2004. godine, Jakovčić je dao snažnu podršku inicijativi uz Dr Franza Šausbergera u osnivanja te značajne organizacije. Istarska je županija, kao jedan od osnivača Instituta, njena članica od 2004. godine te je Jakovčić član savetodavnog odbora.

## Privatno
Otac je troje dece. U braku je bio s notarkom Mirjanom Hrvatin s kojom se razveo. Po sopstvenom priznanju, voli golf i somelijerstvo.

Aktivno se, u govoru i pismu, služi italijanskim, nemačkim, francuskim te engleskim jezikom.

### Odlikovanja
*  Predsednik Italije Đorđo Napolitano dodeljuje mu 1. juna 2006. godine odlikovanje *Veliki oficir prvog reda* prilikom proslave 60. godišnjice Republike Italije.
*  Predsednik Hrvatske Stjepan Mesić dodeljuje mu 9. februara 2010. godine odlikovanje *Red Ante Starčevića* za doprinos održanju i razvoju hrvatske državotvorne ideje, uspostavljanjem i izgradnjom suverene hrvatske države.
*  Predsednik Austrije Hajnc Fišer dodeljuje mu 12. aprila 2010. godine visoko odlikovanje *Veliki zlatni red sa Danicom za zasluge za Republiku Austriju prvog reda*.

### Priznanja
*  Predsednik Skupštine AP Vojvodine Šandor Egereši u oktobru 2008. godine uručuje mu *Priznanje Autonomne Pokrajine Vojvodine za toleranciju* za 2008. godinu
* Savez kuvara mediteranskih i evropskih regija u aprilu 2009. godine dodeljuje mu počasnu titulu *Vitez kulinarstva*.

## Izvori

## Vanjske veze

* Internet stranica 
* Ivan Jakovčić na Tviteru
* Ivan Jakovčić na Fejsbuku
* Ivan Jakovčić na hrvatskom internet portalu Indeks